stanford-oval/wikipedia huggingface dataset:
סונול
היסטוריה > חברת סוקוני ואקום

חברת ואקום אויל (אנ') החלה לפעול בתחום הקמעונאי בארץ ישראל ב-1917. בסוף שנות ה-20 הקימה החברה מרכזים בעפולה, שהייתה על הדרך הראשית לחיפה, במפרץ חיפה ובתל אביב. תחנות דלק נפרשו ברחבי ארץ ישראל.
בתחילת שנות ה-30 התאחדה חברת ואקום אויל עם סוקוני (אנ') (The Standard Oil Company of New York – Socony) ושם החברה שונה ל"סוקוני ואקום".
בארץ ישראל פעלו עד תחילת שנות ה-30 רק שתי חברות לממכר דלק: ואקום אויל ושל. עד סוף 1935 נוספו אליהן גם בל-פטרול ומנטצ'ף. לקראת סוף המנדט החזיקה של 55–60% מהשוק, סוקוני 25–30% ומנטצ'ף 10–15%.
סוקוני ואקום הייתה אחת החברות שהמשביר המרכזי פעל כסוכנות שלה.
ב-1955 שונה שם החברה ל"סוקוני מובייל אויל" ובישראל שונה שם החברה למוביל אוייל אוף ישראל.
היסטוריה > סונול

בשנת 1956, בעקבות לחץ של החרם הערבי, עזבה חברת מוביל אויל את ישראל ומכרה את החזקותיה בישראל למשפחת סוננבורן מארצות הברית (שפעלה באמצעות חברה בשם L. Sonneborn Sons Inc). השם "סונול" מהווה קיצור של מיזוג שם משפחת הרוכשים והמילה "אויל". בשנת 1957 הפעילה סונול 48 תחנות דלק בישראל.
בשנת 1981 נמכרה סונול לגרנית הכרמל השקעות.
בין השנים 1969 ל-1996 החזיקה סונול 25% מחברת פדסקו (בשותפות עם החברות דלק ופז), שהיה לה מונופול לשיווק דלק ביהודה ושומרון, עד הקמת רשות הפלסטינית.
בשנת 2004 החלה סונול בהקמת רשת חנויות נוחות בתוך תחנות הדלק שלה תחת המותג "So good".
בשנת 2005 ביקשו סונול וחברת דור אלון אישור של הממונה על ההגבלים העסקיים להתמזג, אולם הוא דחה את הבקשה. ערעור לבית המשפט אישר את המיזוג אולם ביוני 2006 ביטל בית המשפט העליון את הקביעה והחזיר את איסור הממונה על ההגבלים העסקיים על המיזוג.
בחודש נובמבר 2006 רכשה "קנית השלום השקעות בע"מ", שהיא חלק מקבוצת עזריאלי, מקבוצת בורוביץ-מוזס את השליטה בגרנית הכרמל, חברת האם של סונול, ובכך הפכה סונול לחלק מקבוצת החברות של דוד עזריאלי בישראל.
בראשית 2007 מונה רואה חשבון תמיר פוליקר למנכ"ל סונול ויזם מהלך של מיתוג תחנות הדלק של החברה בסמלה החדש בצבעי אדום, צהוב וכחול, ובהאצת פתיחת רשת חנויות הנוחות "So good". ב-2010 התפטר מתפקידו על רקע סכסוך עבודה עליו הכריזו עובדי תחנות הדלק של סונול. את מקומו מילא ניר גלילי, עד להתפטרותו בשנת 2024.. במאי 2024 מונה אבי מגידו למנכ"ל סונול.
באפריל 2016 נמכרה החברה לקרן גז ונפט ישראל, שותפות מוגבלת בראשות דודי ויסמן.
סמל

בשנת 2006 המעצב פיליפ בולקיה יצר את הסמל הנוכחי של סונול.
הסמל הראשון של סונול
הלוגו הקודם של סונול
הלוגו של סונול עד 2006
לוגו החל משנת 2006, גרסה אנכית
לוגו בגרסה אופקית
ראו גם

תחנות דלק בישראל
הערות שוליים

↑  סונול ישראל בע"מ באתר דנסגייד
1 2 3  דוח תקופתי ושנתי לשנת 2015, עמודים 7 ו-170, באתר הבורסה
↑  ריב איתני הנפט והדו בעפולה, דבר, 1 ביולי 1928
וואקום אויל בעפולה, דואר היום, 3 ביוני 1930
↑  חברות הנפט עטות על חיפה, דבר, 5 בנובמבר 1928
תיקון טעות, דואר היום, 19 במרץ 1929
↑  סניף לוואקום אויל בתל אביב, דואר היום, 1 באוקטובר 1929
↑  תיקון מועיל, דואר היום, 29 ביוני 1932
↑  בחברת סאקוני ואקום, דואר היום, 13 בנובמבר 1932
↑  מפת חיפה, 1954 בהוצאת מחלקת המדידות עם ציון מיקום 'חברת סוקוני וקום' בסמוך לקישון (מס' 219 במפתח), באתר הספרייה הלאומית, אוסף המפות ע"ש ערן לאור
↑  הנהגים לפני שביתה, דבר, 11 במרץ 1931
↑  Increase of Benzine and Kerosene prices, פלסטיין פוסט, 17 בדצמבר 1935
↑  Energy Law in Israel, page 43
↑  המשביר המרכזי בשנת 1938, דבר, 11 ביולי 1939
המשביר המרכזי, דבר, 28 בפברואר 1937
↑  נכסי "מוביל אויל" - לבעלות חדשה, למרחב, 31 בדצמבר 1956על הפרק, קול העם, 26 בנובמבר 1958
"סונול" תרחיב פעולותיה בישראל, למרחב, 7 בנובמבר 1957
↑  "סונול" תפתח היום תחנת דלק נוספת, על המשמר, 20 במרץ 1957
↑  Energy Law in Israel, page 50
↑  גרניט משלמת בעד סונול סופרגז 44 מליון דולר, דבר, 1 ביוני 1981
↑  אסף אורון, הסוד האפל של קרנית פולג, באתר "העוקץ", 1 בספטמבר 2013
↑  ורד שרון-ריבלין, ‏סונול תקים רשת חנויות נוחות בתחנות דלק תחת השם SO GOOD, באתר גלובס, 5 ביולי 2004
↑  ע"א 3398/06 הרשות להגבלים עסקיים נ' דור-אלון אנרגיה בישראל (1988) בע"מ וסונול ישראל בע"מ, ניתן ב-6 בדצמבר 2006
↑  יורם גביזון, דוד עזריאלי רכש 54% מגרנית תמורת 148 מיליון דולר, באתר הארץ, 29 באוקטובר 2006
ליאור ברון והדס מגן, ‏שנה בלבד אחרי רכישת קבוצת גרנית הכרמל: דוד עזריאלי שם את סונול על המדף למכירה, באתר גלובס, 9 באוקטובר 2007
↑  אלונה קורן, ‏לאחר רכישת השליטה של עזריאלי בגרנית הכרמל: תמיר פוליקר מונה למנכ"ל חברת סונול, באתר גלובס, 14 בדצמבר 2006
↑  שי ניב, ‏בגלל סכסוך העבודה? מנכ"ל סונול תמיר פוליקר התפטר, באתר גלובס, 10 באוגוסט 2010
↑  גולן חזני, בתום כהונה של 14 שנים: ניר גלילי פורש מתפקידו כמנכ"ל סונול, באתר כלכליסט, 21 בפברואר 2024
↑  גיל קליאן, עכשיו זה רשמי: דודי ויסמן קונה את סונול תמורת 363.5 מיליון שקל, באתר כלכליסט, 14 באפריל 2016
שירות גלובס, ‏עוף החול: ויסמן רוכש את סונול עם פחות מ-200 מ' ש' במזומן, באתר גלובס, 14 באפריל 2016
↑  לוגו, סונול, באתר מרכז שנקר לחקר העיצוב בישראל
תחנה של סונול ברמת הגולן בסוף שנות ה-60
תחנת דלק סונול על הכביש הראשי בשכונת תל חנן בעיר נשר, סתיו 1966. משמאל לתחנת הדלק הגלידריה גלידת תל חנן.
סמליל רשת חנויות הנוחות "So good"
סם הוליס

סמואל ו. הוליס (באנגלית: Samuel W. Hollis;‏ 1886–17 באפריל 1942) היה מאמן כדורגל ומאמן כושר אנגלי.
הוא נולד בברמינגהאם, ועד שהחל בקריירת האימון שלו לא עסק כמעט בכדורגל. הוא הצטרף לוולוויץ' ארסנל ב-1894; תפקידו במועדון שנוי במחלוקת. בעוד שבאתר האינטרנט הרשמי הוא מוזכר כמאמן הראשון בהיסטוריה של ארסנל, מקורות היסטוריים אחרים גורסים שהוא היה רק מאמן הכושר. ספרים אחדים, כולל ספר ההיסטוריה הרשמי של ארסנל, לא מזכירים את הוליס וטוענים שתומאס מיצ'ל היה המאמן הראשון. בדיווחים עיתונאיים מאותה תקופה מוזכר אדם בשם ויליאם "ביל" פאר שמילא תפקיד משמעותי באימון ארסנל בתקופה שבה כביכול עבד הוליס.
הוליס עבר לבריסטול סיטי באפריל 1897, והתמנה שם לתפקיד המאמן הראשי; הוא כיהן בתפקיד זה בשלוש קדנציות נפרדות. הקדנציה הראשונה הסתיימה במרץ 1899 כאשר הוליס עזב על מנת להתמנות לתפקיד מזכיר-מאמן במועדון הכדורגל בדמינסטר. המועדון התמזג עם בריסטול סיטי ב-1900 והוליס איבד את עבודתו. אולם, ב-1901 הוא חזר לאמן את בריסטול סיטי. הקדנציה השנייה שלו הייתה המוצלחת מבין השלוש, ובמהלכה הוא הוביל את בריסטול למקום השני בליגה הדרומית ולהעפלה אל הפוטבול ליג.
הוא עזב במרץ 1905, ועד 1911 ניהל בית מלון לאחר שבין 1899 ל-1909 ניהל פאב. בינואר 1911 הוא הצטרף לבריסטול בפעם השלישי, ואימן את המועדון בעונה שבה ירד מהליגה הראשונה אל הליגה השנייה. הוא עזב את בריסטול בפעם האחרונה באפריל 1913, וביולי שלאחר מכן קיבל את תפקיד המאמן של ניופורט קאונטי מהליגה הדרומית, בו החזיק עד 1917. לאחר מכן הוא עזב את תחום אימון הכדורגל, אך במשך מספר שנים היה יושב-ראש בעלי המניות של בריסטול סיטי.
לקריאה נוספת

ברנרד ג'וי, !Forward Arsenal (עמודים 11 - 12), Phoenix House,‏ 1952 (ISBN 0-600613-44-5)
מרטין טיילר ופיל סואר, The Official Illustrated History of Arsenal (עמוד 30), המלין, 2005 (ISBN 0-600613-44-5)
אלן רופר, The Real Arsenal Story: In the Days of Gog (עמוד 120), Wherry,‏ 2004 (ISBN 0-9546259-1-9)
דין הייז, Arsenal: The Football Facts‏, John Blake,‏ 2007 (ISBN 1844544338)
ניר שמיר

ניר שמיר (נולד ב-1960) הוא שחיין עבר, אלוף ישראל ושיאן ישראל בשחייה שהשתתף בשתי אליפויות עולם (ברלין 1978 וגואיאקיל 1982). נבחר לייצג את ישראל באולימפיאדת מוסקבה (1980) אך בשל החרם המערבי שהובילה ארצות הברית ומדינת ישראל הצטרפה אליו, נמנע ממנו להשתתף במשחקים אלה.
שמיר החזיק בשיא הישראלי במשחה ל-100 מטר חופשי כ-12 שנים. בעל 8 מדליות מהמכביה. נוסף לכך, היה שחקן הפועל גבעת חיים (זכה ב-8 אליפויות המדינה) ונבחרת ישראל בכדורמים והשתתף באליפות העולם (מדריד 1986).
שמיר זכה 14 פעמים בתואר אלוף ישראל, 7 פעמים ברציפות (1983-1977) במשחה ל-100 מטר חופשי, 3 פעמים (1976, 1977 ו-1981) במשחה ל-200 מטר חופשי, 3 פעמים ברציפות (1983-1981) במשחה ל-50 מטר חופשי ופעם אחת (1977) במשחה ל-400 מטר חופשי.
ביוגרפיה

שמיר נולד בקיבוץ גבעת חיים איחוד והחל ללמוד שחייה בגיל 4. כשעלה לכיתה ג' החל להתאמן בקבוצת השחייה של הפועל גש"ם בהדרכתו של המאמן גרשון שפע. בתיכון החל את לימודיו ב"אורט" נתניה וסיים בקליפורניה, שם גר אצל משפחה מאמצת. בסיום התיכון נשאר שנתיים נוספות בקליפורניה שם שילב לימודי כלכלה באוניברסיטת קליפורניה (UCLA) והתאמן בהדרכתו של רון בלטורה. בשנת 1980 שב לישראל והתגייס לצה"ל.
ביוגרפיה > 1976

באליפות ישראל בשחייה באוקטובר 1976 זכה שמיר ב-6 מדליות, 1 זהב, 3 כסף ו-2 ארד. מדליית זהב, במשחה ל-200 מטר חופשי בשיא ישראלי חדש לגילאי 18 בתוצאה של 2:02.9 דקות, לפני דן ברנר ממכבי חיפה (2:03.1 דקות) ונדב בטשא מהפועל גוש זבולון (2:04.6 דקות), מדליות כסף, במשחה ל-100 מטר חופשי בתוצאה של 55.56 שניות, אחרי ברנר (55.4 שניות) ולפני אמנון קראוס מברית מכבים עתיד (57.2 שניות), במשחה שליחים 4x100 מטר חופשי (3:56.8 דקות), במשחה שליחים 4x200 מטר חופשי (8:56.4 דקות) ובמשחה שליחים 4x100 מטר מעורב (4:28.0 דקות) ומדליות ארד, במשחה ל-400 מטר חופשי בתוצאה של 4:26.5 דקות, אחרי נדב בטשא שקבע שיא ישראלי חדש של 4:17.00 דקות ואמיר גניאל (4:26.5 דקות) ובמשחה ל-1500 מטר חופשי בתוצאה של 17:30.4 דקות, אחרי בטשא שקבע שיא ישראלי חדש נוסף של 17:12.3 דקות וגניאל (17:30.0 דקות)
ביוגרפיה > 1977

לפני המכביה נסע שמיר להתאמן בפסדינה, קליפורניה בהדרכתו של רון בלטורה. בתחרות בינלאומית בשחייה שנערכה בלונדון קבע שמיר במשחה ל-200 מטר חופשי שיא ישראלי חדש של 1:59.52 דקות, שיפור לשיא של דן ברנר (2:00.16 דקות) ובכך היה לשחיין הישראלי הראשון ששחה משחה זה מתחת ל-2 דקות.
ביוגרפיה > 1977 > המכביה ה-10

בתחרות השחייה של המכביה העשירית שנערכה בבריכת השחייה של אוניברסיטת תל אביב ביולי 1977 זכה שמיר ב-4 מדליות כסף ואחת ארד. מדליות כסף במשחה ל-200 מטר חופשי בשיא ישראלי חדש של 1:57.71 דקות, במשחה שליחים 4x100 מטר חופשי ביחד עם אמיר גניאל, טל סנונית ורון קרמן בשיא ישראלי חדש של 3:39.45 דקות, במשחה שליחים 4x100 מטר מעורב ביחד עם אבי כרמל, קרמן ומייק גרינשפן בשיא ישראלי חדש של 4:04.93 דקות (השיא הקודם עמד על 4:08.1 דקות) ובמשחה שליחים 4x200 מטר חופשי ביחד עם גניאל, דב ניסמן, וקרמן בשיא ישראלי חדש של 8:05.79 דקות. מדליית ארד במשחה ל-100 מטר חופשי בשיא ישראלי חדש של 54.15 שניות שיפור לשיא שקבע קרמן בשלב המוקדמות (54.36 שניות). שיא זה החזיק מעמד כשעה לאחר שקרמן החזיר לעצמו את השיא כשחיין ראשון במשחה שליחים 4x100 מטר חופשי והעמיד אותו על 54.04 שניות.
באליפות ישראל בשחייה שנערכה בסוף ספטמבר אותה שנה זכה שמיר ב-7 מדליות, 6 זהב ו-1 כסף. מדליות זהב, במשחה ל-100 מטר חופשי בתוצאה של 54.24 שניות, לפני רון קרמן (54.95 שניות) ונדב בטשא (57.68 שניות), במשחה ל-200 מטר חופשי בתוצאה של 2:00.69 דקות, לפני רון קרמן (2:03.83 דקות) וזוהר וייס מהפועל בית קמה (2:04.57 דקות), במשחה ל-400 מטר חופשי בתוצאה של 4:14.78 דקות, לפני נדב בטשא (4:19.82 דקות) ויורם כוכבי ממכבי תל אביב (4:21.35 דקות), במשחה שליחים 4x100 מטר חופשי בשיא ישראלי חדש לקבוצות של 3:50.46 דקות, במשחה שליחים 4x200 מטר חופשי בתוצאה של 8:41.15 דקות ובמשחה שליחים 4x100 מטר מעורב בשיא ישראלי חדש לקבוצות של 4:20.23 דקות. מדליית כסף, במשחה ל-1500 מטר חופשי בתוצאה של 17:21.60 דקות, אחרי בטשא (17:07.98 דקות) ולפני יורם כוכבי (17:27.93 דקות).
ביוגרפיה > 1978

בתחרות שמונה האומות שנערכה באוניברסיטת תל אביב ביולי 1978 זכה שמיר בשתי מדליות, זהב וכסף. מדליית כסף במשחה ל-100 מטר חופשי בשיא ישראלי חדש של 53.71 שניות, שיפור לשיאו של קרמן (54.04 שניות). מדליית זהב במשחה שליחים 4x100 מטר מעורב ביחד עם אבי כרמל, רון קרמן ומייק גרינשפן בתוצאה של 4:05.67 דקות, מאית השנייה בלבד לפני הרביעייה מספרד.
באליפות ישראל שנערכה בסוף יולי אותה שנה זכה שמיר במדליית כסף, במשחה ל-200 מטר חופשי בתוצאה של 1:59.63 דקות, אחרי גניאל (1:58.61 דקות), ולפני קרמן (2:01.10 דקות).
ביוגרפיה > 1978 > אליפות העולם

שלושה שבועות לאחר מכן, באליפות העולם בשחייה שנערכה בברלין, מערב גרמניה באוגוסט סיים שמיר במקום ה-21 במשחה ל-100 מטר חופשי בשיא ישראלי חדש של 53.52 שניות, שיפור לשיאו מתחרות שמונה האומות (53.71), במקום ה-36 במשחה ל-200 מטר חופשי בתוצאה של 1:58.45 דקות ובמקום ה-35 במשחה ל-400 מטר חופשי בתוצאה של 4:16.38 דקות. הוא היה שותף לנבחרת השליחים הישראלית ביחד עם גניאל, קרמן וזוהר וייס שסיימה במקום ה-13 במשחה ל-4x100 מטר חופשי בשיא ישראלי חדש של 3:35.45 דקות ובמקום ה-13 במשחה ל-4x200 מטר חופשי בשיא ישראלי חדש נוסף של 7:55.64 דקות.
ביוגרפיה > 1979 > כינוס הפועל ה-11

בתחרויות השחייה של כינוס הפועל ה-11 שנערכו בבריכת השחייה של אוניברסיטת תל אביב במאי 1979, בהשתתפות טובי הספורטאים בעולם כהכנה לאולימפיאדה, זכה שמיר במדליית ארד במשחה שליחים 4x100 מטר חופשי ביחד עם קרמן, סנונית ווייס בשיא ישראלי חדש של 3:38.68 דקות.
בתחרות שמונה האומות שנערכה בבלגיה ביולי אותה שנה זכה שמיר במדליית זהב במשחה שליחים 4x100 מטר חופשי ביחד עם וייס, גניאל וקרמן בשיא ישראלי חדש של 3:36.12 דקות, במדליית כסף במשחה שליחים 4x200 מטר ביחד עם וייס, גניאל וקרמן בשיא ישראלי חדש נוסף של 7:53.69 דקות, איטי ב-3 מאיות השנייה מנורווגיה המנצחת ובמדליית ארד במשחה ל-100 מטר חופשי בתוצאה של 54.61 שניות.
באליפות ישראל בשחייה שנערכה בסוף חודש אוגוסט אותה שנה זכה שמיר בשתי מדליות, זהב וכסף. מדליית, זהב במשחה ל-100 מטר חופשי בשיא ישראלי חדש של 53.39 דקות ומדליית כסף, במשחה ל-200 מטר חופשי בתוצאה של 1:56.19 דקות, אחרי גניאל שקבע שיא ישראלי חדש של 1:54.62 דקות ולפני וייס (1:57.59 דקות).
ביוגרפיה > 1980

בשנת 1980 התאמן שמיר באוניברסיטת UCLA בהדרכת רון בלטורה. אך עקב החרם המערבי שהובילה ארצות הברית במחאה על פלישת ברית המועצות לאפגניסטן, הוא החמיץ את המשחקים האולימפיים בשנת 1980.
בתחרות שנערכה במישן וייחו, קליפורניה ביוני אותה שנה קבע שמיר במשחה ל-100 מטר חפשי שיא ישראלי חדש של 53.19 שניות. שבוע לאחר מכן, בתחרות שמונה האומות שנערכה באדינבורו בתחילת חודש יולי אותה שנה קבע שמיר במשחה ל-100 מטר חופשי שיא ישראלי חדש של 53.01 שניות. בתחרויות השחיה של "משחקי הידידות" שערכו האמריקנים בהוואי למדינות שהחרימו את האולימפיאדה, ייצג ניר את ישראל יחד עם אמיר גניאל. במסגרת התחרות קבע ניר שיא ישראלי ב 50 חתירה, 24.04, שיא שמשום מה לא נרשם בספרי השיאים של מדינת ישראל. באליפות ישראל בשחייה שנערכה בסוף חודש אוגוסט אותה שנה הוא זכה במדליית זהב במשחה ל-100 מטר חופשי בשיא ישראלי חדש של 52.69 שניות, לפני אמיר גניאל (54.25 שניות) וזוהר וייס (54.38 שניות), ובכך היה לשחיין הראשון ששחה משחה זה מתחת ל-53 שניות.
ביוגרפיה > 1981

בתחרות הכנה לקראת המשימות הלאומיות לשנת 1981 שנערכה בקיבוץ רמת רחל (בריכה של 25 מטר) בסוף יוני הוכיח שמיר שהוא נמצא בכושר טוב לקראת התחרויות החשובות, כשזכה בשתי מדליות זהב, במשחה ל-100 מטר חופשי בתוצאה של 53.2 שניות ובמשחה ל-50 מטר חופשי בתוצאה של 24.5 שניות.
בתחרות שמונה האומות שנערכה בקיאסו, שווייץ בתחילת יולי אותה שנה סיים שמיר במקום רביעי במשחה שליחים 4x100 מטר חופשי ביחד עם וייס, קרמן וגניאל בתוצאה של 3:38.67 דקות, במקום שישי במשחה ל-100 מטר חופשי בתוצאה של 54.13 שניות ובמקום שמיני במשחה ל-200 מטר חופשי בתוצאה של 2:01.78 דקות.
ביוגרפיה > 1981 > המכביה ה-11

בתחרויות השחייה של המכביה ה-11 שנערכו בבריכת השחייה של אוניברסיטת תל אביב מספר ימים לאחר מכן זכה שמיר ב-3 מדליות, 1 כסף ו-2 ארד. מדליית כסף במשחה שליחים 4x100 מטר חופשי ביחד עם קרמן, גניאל ווייס בשיא ישראלי חדש של 3:32.56 דקות, כשחיין ראשון הוא קבע תוצאה של 52.85 שניות. מדליות ארד במשחה ל-100 מטר חופשי בתוצאה של 53.23 שניות ובמשחה שליחים 4x100 מטר מעורב ביחד עם יורם כוכבי, ירון אילתי וקרמן בשיא ישראלי חדש של 4:01.55 דקות. בנוסף, הוא סיים במקום החמישי במשחה ל-200 מטר חופשי.
באליפות ישראל בשחייה שנערכה בווינגייט בסוף חודש אוגוסט אותה שנה זכה שמיר ב-4 מדליות, 2 זהב, 1 כסף ו-1 ארד. מדליות זהב במשחה ל-50 מטר חופשי בתוצאה של 24.20 שניות ובמשחה ל-100 מטר חופשי בתוצאה של 53.07 שניות. מדליית כסף במשחה ל-400 מטר חופשי בתוצאה של 4:10.28 דקות, אחרי יוחאי ליפשיץ (4:08.18 דקות) ומדליית ארד במשחה ל-200 מטר מעורב אישי בתוצאה של 2:16.00 דקות אחרי כוכבי (2:10.09 דקות) וקרמן (2:13.78 דקות).
ביוגרפיה > 1982 > אליפות העולם

באליפות העולם בשחייה שנערכה בגואיאקיל, אקוודור בתחילת יולי 1982 לא הצליח שמיר לשפר את שיאיו כששחה 100 מטר חופשי בתוצאה של 53.03 שניות ובמשחה ל-200 מטר חופשי בתוצאה של 1:57.85 דקות. בנוסף, הוא סיים במקום ה-14 והלפני אחרון עם הנבחרת הישראלית במשחה שליחים 4x100 מעורב ביחד עם כוכבי, אילתי וקרמן בתוצאה של 4:01.98 דקות.
באליפות ישראל בשחייה שנערכה בווינגייט בסוף חודש אוגוסט אותה שנה זכה שמיר ב-4 מדליות זהב ו-4 שיאים ישראלים. במשחה ל-50 מטר חופשי בשיא ישראלי חדש של 24.05 שניות, במשחה ל-100 מטר חופשי בתוצאה של 52.98 שניות, במשחה שליחים 4x100 מטר חופשי עם קבוצתו הפועל גש"ם, ביחד עם יובל רותם, טל סנונית ווייס בשיא ישראלי חדש לקבוצות של 3:39.50 דקות, כשחיין ראשון קבע שמיר שיא ישראלי חדש גם במשחה ל-100 מטר חופשי בתוצאה של 52.52 שניות ובמשחה שליחים 4x200 מטר חופשי בשיא ישראלי חדש של 7:59.91 דקות.
ביוגרפיה > 1983 > כינוס הפועל ה-12

בתחרויות השחייה של כינוס הפועל ה-12 שנערכו בבריכת השחייה של אוניברסיטת תל אביב במאי 1983, זכה שמיר בשתי מדליות זהב במשחה ל-100 מטר חופשי בשיא ישראלי חדש של 52.49 שניות. שיא זה החזיק מעמד 6 שנים עד שנישבר על ידי יואב ברוק ובמשחה שליחים 4x100 מטר מעורב בשיא ישראלי חדש של 3:59.95 דקות, ביחד עם יזהר שנהר, אייל שטיגמן ונדב שנל. בנוסף, הוא זכה במדליית כסף במשחה שליחים 4x100 מטר חופשי בתוצאה של 3:33.73 דקות, ביחד עם שנהר, וייס וגניאל.
כעבור חודשיים, בתחרות שמונה האומות, בשחייה שנערכה בטנריפה, ספרד ביולי סיים שמיר במקום שביעי במשחה ל-100 מטר חופשי בתוצאה של 54.05 שניות, במקום רביעי במשחה שליחים 4x100 מטר מעורב בשיא ישראלי חדש של 3:54.84 דקות, ביחד עם שנהר, שנל ושטיגמן (השיא הקודם עמד על 3:59.95 דקות) ובמקום חמישי במשחה שליחים 4x100 מטר חופשי בתוצאה של 3:38.56 דקות, התוצאה שקבע כשחיין אחרון הייתה 51.47 שניות (שיא אישי ב"זינוק שליחים").
באליפות ישראל בשחייה שנערכה בווינגייט בסוף חודש אוגוסט אותה שנה זכה שמיר בשתי מדליות זהב, במשחה ל-50 מטר חופשי בתוצאה של 24.36 שניות, לפני צבי רובינשטיין מהפועל יזרעאל (24.80 שניות) ורזיאל רימר מהפועל אשכול (25.03 שניות) ובמשחה ל-100 מטר חופשי בתוצאה של 53.21 שניות, לפני זוהר וייס (53.96 שניות) ויזהר שנהר (54.77 שניות). בשלב המוקדמות הוא קבע תוצאה של 52.80 שניות.
ביוגרפיה > 1986–1985

לאחר פרישתו משחייה תחרותית בשנת 1984, המשיך שמיר את הקריירה הספורטיבית שלו כשחקן כדור מים בהפועל גבעת חיים עימה היה שותף לזכייה בשמונה אליפויות, ושיחק בנבחרת ישראל עימה זכה במדליית זהב במשחקי המכבייה ה-12 ב-1985, והשתתף באליפות העולם שנערכה במדריד ב-1986. באליפות זו היה ניר שחקן השביעייה הפותחת וסיים שני בנבחרת בכיבוש שערים עם ארבעה.
ריכוז מדליות אישיות

| אליפויות ישראל> שנה | אליפויות ישראל> 50 חופשי | אליפויות ישראל> 100 חופשי | אליפויות ישראל> 200 חופשי | אליפויות ישראל> 400 חופשי | אליפויות ישראל> 1500 חופשי | אליפויות ישראל> 200 מעורב אישי | אליפויות ישראל>  | אליפויות ישראל>  | אליפויות ישראל>  | אליפויות ישראל>  | אליפויות ישראל>  |
| --- | --- | --- | --- | --- | --- | --- | --- | --- | --- | --- | --- |
| 1975 |  |  |    2:08.4 |  |  |  |  |  |  |  |  |
| 1976 |  |    55.56 |    2:02.9 |    4:26.5 |    17:30.4 |  |  |  |  |  |  |
| 1977 |  |    54.24 |    2:00.69 |    4:14.78 |    17:21.60 |  |  |  |  |  |  |
| 1978 |  |    54.19 |    1:59.63 |    4:18.52 |    17:38.05 |  |  |  |  |  |  |
| 1979 |  |    53.39   שיא ישראל |    1:56.19 |    4:25.68 |  |  |  |  |  |  |  |
| 1980 |  |    52.69   שיא ישראל |    1:57.30 |    4:21.84 |  |  |  |  |  |  |  |
| 1981 |    24.20 |    53.07 |    1:57.64 |    4:10.88 |  |    2:16.00 |  |  |  |  |  |
| 1982 |    24.05   שיא ישראל |    52.98 |  |  |  |  |  |  |  |  |  |
| 1983 |    24.36 |    53.21 |  |  |  |  |  |  |  |  |  |
הערות שוליים

↑  טלילה בן זכאי, השיר של ניר, מעריב, 6 במאי 1983
↑  יעקב פת-אל, שני שיאים, תוצאה השווה לשיא ושני שיאי נוער, דבר, 10 באוקטובר 1976
↑  ניר שמיר גמל לדן ברנר ב-200 מ' חתירה -2:02.9 ד', דבר, 11 באוקטובר 1976
↑  4 שיאי בוגרים נקבעו בסיום אליפות השחייה, דבר, 12 באוקטובר 1976
↑  ניר שמיר - הישראלי הראשון שירד מ-2 דקות, מעריב, 10 באפריל 1977
↑  יעקב פתאל, ששה שיאים חדשים בשחייה הוצבו בפתיחת אליפות ישראל בוינגייט, דבר, 25 בספטמבר 1977
↑  נטע יוסף שיפרה השיא ב-100 פרפר בזמן של 1:09.39 ד', דבר, 26 בספטמבר 1977
↑  שלושה שיאים בסיום אליפות ישראל בשחיה בוינגייט, דבר, 28 בספטמבר 1977
↑  יעקב פתאל, שחייני ישראל מובילים (בין הגברים) במפעל 8 האומות - שתי מדליות זהב - לרון קרמן ב-100 חזה ולרביעיית השליחים, דבר, 5 ביולי 1978
↑  יעקב פתאל, שלוש מדליות זהב ואחת כסף לגניאל באליפות השחייה, דבר, 30 ביולי 1978
↑  שמואל טל (עיתונאי), השחיינים התקדמו אך הם עדיין רחוקים מאירופה, דבר, 6 באוגוסט 1978
↑  יעקב פתאל, 12 שיאים לאומיים חדשים נקבעו באליפות השחיה, דבר, 26 באוגוסט 1979
↑  אלכס פרלסמן, ניר חותר למינימום האמריקאי, מעריב, 25 ביוני 1980
↑  אלכס פרלסמן, שמיר "שרף" את הבריכה, מעריב, 28 באוגוסט 1980
↑  יעקב דץ, שמיר ירד מגבול 53 השניות במשחה 100 חתירה - 52.69, דבר, 28 באוגוסט 1980
↑  וייס ויתר לשמיר, מעריב, 30 באוגוסט 1982
↑  אלכס פרלסמן, 5 שיאים בפתיחת אליפות ישראל בשחייה, מעריב, 29 באוגוסט 1982
↑  אלכס פרלסמן, 5 שיאים בפתיחה, מעריב, 29 באוגוסט 1982
↑  המנצחים ותוצאות, מעריב, 29 באוגוסט 1982
↑  אלכס פרלסמן, שבע פעמים "הידד" - להדר, מעריב, 31 באוגוסט 1982
↑  אלכס פרלסמן, כינוס הפועל - שיא גבה גלי של ניר המהיר, מעריב, 3 במאי 1983
↑  זיו סידרר, טבלת השיאים בשחיה נותרה שלמה ביום נעילת האליפות, דבר, 30 באוגוסט 1983
↑  זיו סידרר, שחייני הפועל גש"מ ומכבי ת"א סיפקו שיאים באליפות ישראל, דבר, 28 באוגוסט 1983
סטיבן גובזר

| --- | --- |
אין תמונה חופשית
 לידה:  4 במאי 1972 טלסה, אוקלהומה, ארצות הברית 
 נהרג:  3 באוגוסט 2019 (בגיל 47) שאמוני, צרפת 
 ענף מדעי:  AdS/CFT correspondence, פיזיקה קוונטית, פיזיקה, תורת העל-מיתר 
 מקום לימודים:  אוניברסיטת פרינסטון  תיכון צ'רי קריק 
 מנחה לדוקטורט:  Igor Klebanov 
 מוסדות:  אוניברסיטת פרינסטון (2002) 
 פרסים והוקרה:  מלגת גוגנהיים (2009)  LeRoy Apker Award (1994)  Gribov Medal (2001)  עמית החברה הפיזיקלית האמריקאית  תוכנית פולברייט 
 בן או בת זוג:  Laura Landweber 
 
סטיב גובזר (באנגלית: Steven S. Gubser;‏ 4 במאי 1972 – 3 באוגוסט 2019) היה פיזיקאי אמריקאי, פרופסור לפיזיקה באוניברסיטת פרינסטון. מחקריו התמקדו בפיזיקה תאורטית של חלקיקים ובמיוחד בתורת המיתרים.
אודות

כשהיה בתיכון, בשנת 1989 זכה באולימפיאדת הפיזיקה הבינלאומית והיה לאמריקאי הראשון שזוכה בתואר. הוא זכה גם במדליית כסף שנה אחר כך באולימפיאדת הכימיה הבינלאומית. הוא קיבל דוקטורט מאוניברסיטת פרינסטון בשנת 1998. סטיב גובזר עשה פוסט דוקטורט באוניברסיטת הרווארד בין השנים 1998 ל-2000. ב-2001 כיהן כפרופסור לפיזיקה תאורטית במכון הטכנולוגי של קליפורניה ובהמשך השנה מונה לפרופסור באוניברסיטת פרינסטון, משנת 2005 כיהן כפרופסור מן המניין בפרינסטון. מחקריו עסקו בתורת המיתרים, והסבירו כיצד היא עוזרת בהבנת חורים שחורים.
היה ממניחי היסוד לתורת CFT(אנ'), הקושרת בין תורת השדות הקוונטית לניסוחים לכבידה בתורת המיתרים או התורה המאוחדת.
בשנת 2010 יצא לאור בהוצאת אוניברסיטת פרינסטון ספרו "The Little Book of String Theory", ספר מדע פופולרי המציג לקורא את תאוריית המיתרים.
גובזר היה עמית גוגנהיים.
גובזר נהרג ב-3 באוגוסט 2019 בתאונת טיפוס על צוק בשאמוני שבצרפת.
ספריו

The Little Book of String Theory, Princeton University Press, 2010
הערות שוליים

↑  Princeton theoretical physicist Steven Gubser, outstanding scholar of string theory and black holes, dies in France, Princeton University, August 6, 2019
| --- | --- |
בקרת זהויות :  NLI: 987007311204105171  PLWABN: 9810542746505606  BIBSYS: 10029580  BnF: cb166284594 (data)  CiNii: DA16855813  GND: 140744134  ISNI: 0000 0001 1876 0559  LCCN: nr98016988  MGP: 205789  NDL: 01217377  NKC: jo20181007231  NLG: 326719  SUDOC: 147206006  VIAF: 51603282   WorldCat (עם VIAF): 51603282 
ערך זה הוא קצרמרבנושא אישים. אתם מוזמנים לתרום לוויקיפדיה ו.
תומר דבורה

ערך זה עוסק בספר מוסר. אם התכוונתם לקצינת ח"ן ראשית לשעבר, ראו .
| --- | --- |

 מידע כללי
 מאת:  משה קורדובירו 
 
שער הספר ""תומר דבורה" במהדורה הראשונה, ונציה שמ"ט
תומר דבורה הוא ספר מוסר קבלי, שכתב המקובל רבי משה קורדובירו (הרמ"ק) בתחילת תקופת האחרונים (אמצע המאה ה-16) בצפת.
מקור שם הספר הוא בספר שופטים שם מסופר על דבורה הנביאה שהייתה שופטת את ישראל בעודה יושבת תחת "תומר דבורה".
בספר מותווית הדרך לתיקון המידות דרך הדבקות במידותיו של האל. בספר עצמו מפרט הרמ"ק את מידות האל (הספירות) ומסביר אלו פעולות מוסריות על האדם לנקוט כדי ליצור השתוות בין מידותיו למידות האל. כך למשל הוא מתאר מידות כמו ענווה, סובלנות, הצדקת הזולת, התנהגות לפנים משורת הדין, תיקון עצמי, אהבת הכל, כיבוש היצר, לימוד תורה ומוסר, ביסוס המוסר באמצעים חומריים וקיום מערכת זוגית.
לספר שני חלקים: הראשון מיוסד על שלוש עשרה מידות הרחמים, והחלק השני מיוסד על עשר הספירות.